Maćij Wjacław Jakula

**Maćij Wjacław Jakula** ( *Matěj Václav Jäckel*,  *Mathias Wenzel Jäckel*; * 11. požnjenca 1655 w Kulowje, † 16. wulkeho róžka 1738 w Praze) bě wuznamny serbski rězbar Praskeje barokoweje doby. Wón wuknješe w Drježdźanach, jeho mištěr bě Melchior Barthel.

## Žiwjenjoběh
Maćij Wjacław Jakula narodźi so jako syn serbskeho rjemjeslnika, rězbara Jana Jakule a jeho žony Apolonije w Kulowje. Přesydli so w lěće 1684 do Prahi a załoži dźěłarnju w tamnišim Starym měsće.

Jeho twórby namakaja so mjez druhim w Praze, Čěskim Krumlowje, Broumowje, Sedljeci, Dobřanach, Chtěšovje, Drježdźanach, Pančicach-Kukowje, Kulowje a Žďarje nad Sázavou.

Dnja 20. nowembra 1684 woženi so na Praskej Małej stronje ze 17-lětnej Mariju Elisabeth Hylbert, z kotrejž měješe dohromady 13 z mjenom znate dźěći. 17. meje 1691 dóstachu Jakula a synaj Tobias a Jan Emanuel Praske byrgarske prawo. Jeho syn Anton Jakula (1699–1736) a přichodny syn Franc Ignac Weiss († 1756) běštaj jeho sobudźěłaćerjej w dźěłarni.

Maćij Wjacław Jakula wumrě 1738 w Praze w starobje 82 lět.

## Tworjenje
Jakulowa wobdarjenosć je tak wurazniwa a přirodna była, zo so hižo w jeho dźěćatstwje zjewi. Jeho postawy su w eksaltěrowanym ekspresiwnym pohibje z wurazom połnym nabožneho pohnuća, kotryž bu w krótkim wokomiku (zabłysku) zapopadnjeny, jara typiske za wysoki barok. Druhdy su ruki do ruma wupřestrěte.

## Wubrane dźěła
* 1691: dźewjeć postawow na morowym stołpu w Čěskim Krumlowje – Knjeni Marija bjezhrěšneho podjeća, swj. Rochus, swj. Franc Xaver, swj. Bosćan, swj. Wjacław, swj. Wit, swj. Jan Ewangelista, kaž tež swjateju japoštołow Symana a Judy Tadeja) 
* 1700-1701: Postawy w cyrkwi swj. Józefa na Małej Stronje
* Postawy na woltarju cyrkwje swj. Franca z Assisi - rjada křižownikow
* 1707:   Skupina postawow:  swj. Hana, swj. Marija mać Boža a dźěćo Bože na Korlowym mosće
* 1708:   Skupina postawow: Madonna mać Boža, swj. Dominik a swj. Tomaš z Akwina na Korlowym mosće
* 1709:   Skupina postawow: Knjeni Marija a swj. Bjarnat na Korlowym mosće
* 1718-1720: jědnaće skulpturow w klóštrje Marijina hwězda
* 1729:  swj. Pětr na róžku domu Serbskeho seminara
* 1723: Wołtar w cyrkwi Marijineho donebjeswzaća w ródnym měsce Kulow, ze stukoweho marmora zhotowjeny

### Skulptury na Korlowym mosće w Praze

Dataja:Charles Bridge Madona&St Bernard.jpg|Knjeni Marija a swj. Bjarnat na Korlowym mosće
Dataja:Charles Bridge Madona&St Dominic&Thomas.jpg|Knjeni Marija a swj. Tomaš z Akwina na Korlowym mosće
Dataja:Charles Bridge St Anna.jpg|Swj. Hana, swj. Marija mać Boža a Bože dźěćo na Korlowym mosće


### Wulki wołtar w Kulowskej wosadnej cyrkwi

Dataja:Pfarrkirche Wittichenau AB 2011 06.JPG|wulki wołtar: 1722/23, Maćij Wjacław Jakulablokowy wołtar: 1972, Gottfried Zawadzkiwołtarny retabl: 1597, Andreas Dreßler


## Literatura a žórła
* Christina Boguszowa: *Maćij Wjacław Jakula – rězbar barokoweje doby.* W Rozhledźe 55 (2005) 9/10, str. 359–362.
* Jürgen Matschie: *Mathias Wenzel Jäckel – ein sorbischer Bildhauer des Barock.* W: Lětopis C 24 (1981), str. 64–74.
* Tomáš Mlynkec: *Slavíci kamenného mostu*. Praha Motto 2008
* Jindřich Mudra: *Wodźenje po M. W. Jakulowych skulpturach w Praze.* W Rozhledźe 50 (2000) 6, str. 238. 
* Lubomír Neumann: *Český barok.* Praha Odeon 1974, str. 53sl.
* Ctibor Vořech: *Maćij Wjacław Jakula/Jäckel, základní data života a díla.* W Česko-lužickým věstníku.
* Chr. Wornarjec: *Z Kulowa do wulkeho swěta – K 250. posmjertninam rězbarja M. W. Jakule.* W Rozhledźe 38 (1988) 1, str. 13sl.

### Fachowa literatura
* Oldřich Blažíček: *Matěj Václav Jäckel.* W: *Památky archeologické, skupina historická, Nová řada 6-8 (díl 41), 1940*
* Oldřich J. Blažíček: *Sochařství baroku v Čechách. Plastika 17. a 18. věku.* Praha 1958, 682 str.
* Emanuel Poche: *Praha na úsvitu nových dějin.* Panorama, Praha 1988, 384 str.
* Anonym: *W ródnym měsće pozabyty? – K 350. narodninam rězbarja Maćija Wjacława Jakule.* W Serbskich Nowinach 15-176 (9. septembra 2005), Budyšin. 
* Jana Tischerová: *Matěj Václav Jäckel.* Praha 2012.
* Heinrich Wölflin: *Renaissance und Barock*. Leipzig 1986

## Wotkazaj

* Zastavení s Matějem Václavem Jäcklem ČT - Čěska telewizija

## Nóžki